Ustavni sud Crne Gore, u sastavu: predsjednica Desanka Lopičić i sudije - Dragoljub Drašković, Milorad Gogić, Miodrag Iličković, Hamdija Šarkinović i Budimir Šćepanović, na osnovu odredaba člana 149. stav 1. tačka 7. Ustava Crne Gore i člana 48. tačka 10. Zakona o Ustavnom sudu Crne Gore (»Službeni list Crne Gore«, br. 11/15.), na sjednici od 14. oktobra 2016. godine, većinom glasova, donio je

**O D L U K U**

**ODBIJA SE** žalba političke partije Demokratska Crna Gora, podnosioca izborne liste "mr Aleksa Bečić – Demokrate – Pobjede, a ne podjele“, u Podgorici, izjavljena protiv RješenjaDržavne izborne komisije, br. 617/4, od 12. oktobra 2016. godine, kao neosnovana.

**O b r a z l o ž e nj e**

1. Politička partija Demokratska Crna Gora, podnosilac izborne liste "mr Aleksa Bečić – Demokrate – Pobjede, a ne podjele“, iz Podgorice, podnijela je blagovremenu i dozvoljenu žalbu protiv rješenja Državne izborne komisije, označenog u izreci, koje je podnosiocu žalbe dostavljeno dana 13. oktobra 2016. godine u 10 časova.

 1.1. U žalbi je navedeno: da je osporeno rješenje nezakonito, jer je Opštinska izborna komisija u Budvi, aktom broj 118/2, od 8. oktobra 2016. godine, obavijestila podnosioca žalbe da je Državna izborna komisija, aktom broj 617/2, od 30. septembra 2016.godine, zauzela stav da kandidat sa liste ne može biti predsjednik biračkog odbora, ili zamjenik predsjednika, predstavnik ili zamjenik opunomoćenog predstavnika i posmatrač na biračkim mjestima; da iz odredaba člana 20. stav 2. i člana 23. Zakona o izboru odbornika i poslanika, proizilazi da ne postoji zakonsko ograničenje da kandidat na izbornoj listi ne može biti određen u sastav biračkog odbora, kako je to pogrešno, suprotno Zakonu zaključila Državna izborna komisija; da se obavještenjem Državne izborne komisije ne može mijenjati Zakon, ni da se na osnovu takvog akta, koji se ne poziva ni na jedan materijalni propis, mogu uskratiti na zakonu zasnovana prava podnosioca izborne liste; da je Obavještenje Državne izborne komisije, na navedeni način primijenila jedino Opštinska izborna komisija u Budvi; da je osporeno Rješenje donešeno suprotno odredbama člana 36., u vezi s odredbom člana 2. stav 2. Zakona o izboru odbornika i poslanika i da su ospornim rješenjem povrijeđena prava Demokratske Crne Gore, da kao podnosilac izborne liste odredi svoje predstavnike u prošireni sastav biračkih odbora u Opštini Budva za predstojeće lokalne i parlamentarne izbore koji će se održati 16. oktobra 2016. godine.

2. Državna izborna komisija, na zahtjev Ustavnog suda, dostavila je sljedeću dokumentaciju: Rješenje Državne izborne komisije broj 617/4, od 12. oktobra 2016. godine; Tužbu Demokratske Crne Gore U. broj 3076/16., od 10. oktobra 2016. godine; Rješenje Upravnog suda Crne Gore U. broj 3076/16., od 11. oktobra 2016. godine i Obavještenje Državne izborne komisije broj 617/2, od 30. septembra 2016.godine.

2.1. Osporenim rješenjem Državne izborne komisije odbijen je prigovor Demokratske Crne Gore broj 01/539, od 10. oktobra 2016.godine, izjavljen na Obavještenje Opštinske izborne komisije Budva broj 118/2 od 8. oktobra 2016. godine, kao neosnovan.

 2.1.1. U obrazloženju osporenog rješenja navedeno je da je obavještenje Opštinske izborne komisije Budva, broj 118/2,, od 8. oktobra 2016.godine, zasnovano na aktu Državne izborne komisije, broj 617/2, od 30. septembra 2016. godine, koji sadrži stav te komisije da kandidat sa liste *„ne može biti predsjednik biračkog odbora ili zamjenik predsjednika, predstavnik ili zamjenik opunomoćenog predstavnika i posmatrač na biračkim mjestima“*; da je državna izborna komisija pri zauzimanju tog stava cijenila da bi svako drugačije postupanje, odnosno dozvoljavanje da kandidati sa izbornih lista budu članovi u stalnom ili proširenom sastavu biračkih odbora, bilo suprotno duhu Zakona o izboru odbornika i poslanika i osnovnim principima konstituisanja organa izborne administracije posebno, imajući u vidu činjenicu da su Zakonom propisane nadležnosti biračkih odbora koji, pored ostalog, utvrđuju rezultate glasanja na biračkom mjestu; da iz ciljnog tumačenja odredbe člana 20. stav 2. Zakona, kojom je propisano da kandidat na izbornim listama ne može biti u sastavu izbornih komisija i da mu prestaje funkcija u ovim organima prihvatanjem kandidature za odbornika i poslanika, proizilazi da se ova zabrana nesumnjivo odnosi i na sastav biračkog odbora.

3. Ustavni sud je, nakon razmatranja sadržine osporenog Rješenja i dostavljene relevantne dokumentacije, utvrdio da je žalba neosnovana.

4. Za odlučivanje u konkretnom predmetu pravno relevantne su odredbe sljedećih propisa:

Ustava Crne Gore:

„Član 45

Pravo da bira i da bude biran ima državljanin Crne Gore koji je navršio 18 godina života i ima najmanje dvije godine prebivališta u Crnoj Gori.

Biračko pravo se ostvaruje na izborima.

Biračko pravo je opšte i jednako.

Izbori su slobodni i neposredni, a glasanje je tajno.

Član 149. stav 1. tačka 7.

Ustavni sud odlučuje o izbornim sporovima i sporovima u vezi sa referendumom koji nijesu u nadležnosti drugih sudova.”

Zakona o Ustavnom sudu Crne Gore (»Službeni list Crne Gore«, broj 11/15.):

„Član 48. tačka 10.

Ustavni sud odlukom:

10) odbija ustavnu žalbu, odnosno žalbu kao neosnovanu.

Član 97. st. 1. i 2.

Postupak odlučivanja o povredi prava u toku izbora poslanika i odbornika pokreće se podnošenjem žalbe na rješenje nadležne izborne komisije kojim je odbačen ili odbijen prigovor protiv odluke, radnje ili propusta biračkog odbora, odnosno opštinske izborne komisije.

Žalba iz stava 1. ovog člana, podnosi se u roku od 48 časova od časa dostavljanja rješenja.

 Član 100.

Ustavni sud dostavlja primjerak žalbe nadležnoj izbornoj komisiji sa zahtjevom da u određenom roku, koji ne može biti duži od 24 časa od časa prijema zahtjeva, dostavi odgovor i potrebne izborne akte, odnosno dokumentaciju.

Član 101.

 Ustavni sud odlučuje o žalbi iz člana 97. ovog zakona, u roku od 48 časova od časa prijema odgovora iz člana 100. ovog zakona.”

 Zakona o izboru odbornika i poslanika (»Službeni list Republike Crne Gore«, br. 4/98., 17/98., 14/00., 9/01., 41/02., 46/02., 48/06. i »Službeni list Crne Gore«, br. 46/11. i 14/14.):

„Član 7.

Organi za sprovođenje izbora su birački odbori i izborne komisije.

Član 8.

Zaštitu biračkog prava obezbjeđuju izborne komisije, Ustavni sud Crne Gore i nadležni sudovi.

Član 18.

Organi za sprovođenje izbora rade u stalnom sastavu (imenovani članovi), odnosno u proširenom sastavu (opunomoćeni članovi).

Pravo da odredi opunomoćenog člana za rad u organima za sprovođenje izbora ima svaki podnosilac potvrđene i proglašene izborne liste.

Dva ili više podnosilaca izborne liste mogu odrediti zajedničkog opunomoćenog člana za rad u organu za sprovođenje izbora.

Član 19.

Izborne komisije imenuju se nakon konstituisanja novoizabrane skupštine, na vrijeme od četiri godine, a birački odbori imenuju se za svaki izbor odbornika, odnosno poslanika.

Član 20. stav.2

Kandidat na izbornim listama ne može biti u sastavu izbornih komisija i prestaje mu funkcija u ovim organima prihvatanjem kandidature za odbornika ili poslanika.

Član 27. stav 1. tačka 4.

Opštinska izborna komisija:

4.) obrazuje biračke odbore i imenuje Predsjednika i članove biračkih odbora za izbor odbornika i poslanika i organizuje njihovu edukaciju (obuku) o procedurama za rad biračkog odbora;

Član 32. st.1.,2, i 3.

Državna izborna komisija:

1) stara se o zakonitom sprovođenju izbora i jedinstvenoj primjeni odredaba ovog zakona;

2) prati primjenu i daje mišljenja u vezi sa primjenom ovog zakona;

3) usklađuje rad opštinskih izbornih komisija i daje uputstva u vezi primjene ovog zakona i vrši nadzor nad njihovim radom;

Član 35.

Birački odbor čine predsjednik i četiri člana u stalnom sastavu i po jedan opunomoćeni predstavnik podnosioca izborne liste.

Svakoj političkoj partiji zastupljenoj u odgovarajućoj skupštini pripada broj predsjednika biračkih odbora srazmjerno proporcionalnoj zastupljenosti odborničkih mjesta u skupštini, a biračka mjesta na kojima bi pojedina politička partija predlagala predstavnika za predsjednika biračkog odbora, opštinska izborna komisija određuje žrijebom.

U stalni sastav biračkog odbora dva člana imenuju se na predlog političke partije, odnosno koalicije koja ima većinu u odgovarajućoj skupštini opštine.

U stalni sastav biračkog odbora obavezno se imenuje po jedan predstavnik dvije opozicione političke partije u odgovarajućoj skupštini, koje su na prethodnim izborima dobile najveći broj mandata, a u slučaju istog broja mandata, najveći broj glasova.

Ukoliko u odgovarajućoj skupštini opštine postoji samo jedna opoziciona politička partija, u stalni sastav biračkog odbora imenuju se dva predstavnika te partije.

Birački odbor imenuje se za svako biračko mjesto, najkasnije 10 dana prije dana određenog za održavanje izbora.

Izuzetno, na obrazloženi zahtjev političke partije, odnosno grupe birača koja je stekla pravo da predloži predstavnike u stalnom sastavu biračkog odbora, sastav biračkog odbora može se mijenjati i nakon isteka roka iz stava 6 ovog člana, a najkasnije 12 sati prije otvaranja biračkih mjesta.

Predsjednika i članove biračkog odbora, kao i opunomoćene predstavnike podnosilaca izbornih lista, u slučaju njihove odsutnosti ili spriječenosti, u vršenju poslova i zadataka biračkog odbora zamjenjuju njihovi zamjenci.

Član 36

Opštinska izborna komisija, danom donošenja rješenja o proglašenju izborne liste, zaključkom utvrđuje koji podnosilac izborne liste ispunjava uslove za određivanje svojih predstavnika u prošireni sastav biračkog odbora.

Zaključak o ispunjenju, odnosno neispunjenju uslova za određivanje predstavnika podnosioca izborne liste u prošireni sastav biračkog odbora opštinska izborna komisija dostavlja podnosiocu izborne liste, u roku od 24 časa od časa određivanja biračkog mjesta.

Podnosilac izborne liste odrediće svog opunomoćenog predstavnika u prošireni sastav biračkog odbora i o tome obavijestiti opštinsku izbornu komisiju koja, najkasnije 24 časa od dostavljanja obavještenja, zaključkom poimenično utvrđuje lica koja ulaze u prošireni sastav biračkog odbora.

Opunomoćeni predstavnik učestvuje u radu i punovažno odlučuje pet dana prije dana određenog za održavanje izbora.

Član 36a

U slučaju istovremenog održavanja izbora za odbornike i poslanike, birački odbori obrazovani za sprovođenje izbora za odbornike obavljaju poslove biračkih odbora za izbor poslanika.

Član 37 . st.1.,2. i 3.﻿

Birački odbor neposredno sprovodi glasanje na biračkom mjestu.

Birački odbor se stara o održavanju reda na biračkom mjestu za vrijeme glasanja.

Birački odbor određuje, iz reda svojih članova, četiri povjerenika za glasanje van biračkog mjesta.

Član 107.

Svaki birač, kandidat i podnosilac izborne liste ima pravo da podnese prigovor nadležnoj izbornoj komisiji zbog povrede biračkog prava u toku izbora.

Prigovor iz stava 1. ovog člana podnosi se u roku od 72 časa od časa kada je donešena odluka, odnosno izvršena radnja.

Prigovor iz stava 1. ovog člana podnosi se neposredno nadležnoj izbornoj komisiji.

Član 109.

Nadležna izborna komisija donosi rješenje u roku od 24 časa od časa prijema prigovora i dostavlja ga podnosiocu prigovora.

Ako nadležna izborna komisija usvoji prigovor, poništiće tu odluku ili radnju.

Ako nadležna izborna komisija po prigovoru ne donese rješenje u rokovima predviđenim ovim zakonom, smatraće se da je prigovor usvojen.

Član 110.

Protiv rješenja opštinske izborne komisije kojim je odbačen ili odbijen prigovor može se izjaviti prigovor Državnoj izbornoj komisiji.

Protiv rješenja Državne izborne komisije kojim je odbačen ili odbijen prigovor može se izjaviti žalba Ustavnom sudu Crne Gore.

 Član 111.

 Na sve radnje u vezi sa dostavljanjem rješenja, zaključaka, kao i drugih akata, spisa, isprava, podnesaka i slično shodno se primenjuju pravila propisana za dostavljanje u upravnom postupku, ako ovim zakonom nije drukčije određeno.”

Međunarodnog pakta o građanskim i političkim pravima (»Službeni list SFRJ- Međunarodni ugovori«, broj 7/71.):

„Član 25. tač. a) i b)

Svaki građanin ima pravo i mogućnost, bez ikakve diskriminacije pomenute u članu 2. i bez neosnovanih ograničenja:

a) da učestvuje u upravljanju javnim poslovima, bilo neposredno, bilo preko slobodno izabranih predstavnika;

b) da bira i da bude biran na povremenim istinskim, opštim, jednakim i tajnim izborima, koji obezbeđuju slobodno izražavanje volje birača. ”

Protokola br. 1. uz Evropsku konvenciju za zaštitu ljudskih prava i osnovnih sloboda (»Službeni list SCG«-Međunarodni ugovori, br. 9/03. i 5/05.):

“Član 3.

Visoke strane ugovornice se obavezuju da u primjerenim vremenskim razmacima održavaju slobodne izbore s tajnim glasanjem, pod uslovima koji obezbjeđuju slobodno izražavanje mišljenja naroda pri izboru zakonodavnih tijela.”

5. Iz citiranih odredaba Ustava proizilazi da se zakonom u skladu s Ustavom uređuje način ostvarivanja sloboda i prava građana, pa i biračkog prava, koje se ostvaruje na izborima i, s tim u vezi, zaštitu tog prava. Zakonom o izboru odbornika i poslanika, pored ostalog, uređen je način ostvarivanja biračkog prava u postupku izbora odbornika u skupštinu opštine, gradske opštine, Glavnog grada i Prijestonice i poslanika u Skupštinu Crne Gore, organi za sprovođenje izbora i druga pitanja od značaja za sprovođenje izbora. Postupak sprovođenja izbora je strogo formalan postupak, u kojem su svi učesnici izbornog postupka dužni poštovati i neposredno primjenjivati način i rokove vršenja pojedinih izbornih radnji, propisane tim zakonom.

5.1. Iz Zakona, dalje, proizilazi da je birački odbor *ad hoc* organ za sprovođenje izbora, koji se imenuje za svaki izbor odbornika, odnosno poslanika, a čine ga predsjednik i četiri člana u stalnom sastavu i po jedan opunomoćeni predstavnik podnosioca izborne liste (član 35. stav 1.). Zakonom je, pored toga, propisan način ostvarivanja zaštite biračkog prava u postupku izbora odbornika i poslanika, koji zbog načela koncentracije pojedinih izbornih radnji, takođe podliježe strogim formalnim pravilima izbornog postupka. Pravna zaštita u tom postupku, prema ocjeni Ustavnog suda, može se zahtijevati protiv svih odluka, rješenja, zaključaka, kao i drugih akata, spisa, isprava, radnji i sl.

6. Strukturu izbornog sistema u Crnoj Gori čine potvrđeni i objavljeni međunarodni ugovori, zakoni, podzakonski akti i drugi opšti akti kojima su uređene izborne aktivnosti, prava i obaveze u procesu izbora, izborne jedinice, način glasanja, utvrđivanje rezultata izbora, postupak raspodjele mandata, pravila ponašanja subjekata u izbornim procesima i dr.

 6.1. Pri razmatranju osnovanosti navoda iz podnijete žalbe Ustavni sud je pošao od toga da se postupci pred državnim organima moraju sprovesti u skladu s ustavnim načelom vladavine prava, kao najviše vrijednosti ustavnog poretka Crne Gore, odnosno da tumačenje relevantnog prava od strane tih organa, u svakom konkretnom slučaju ne smije biti arbitrarno ili proizvoljno, već mora uvažavati zahtjeve iz Ustava i potvrđenih i objavljenih međunarodnih ugovora.

6.1.1.Ustavni sud je, stoga, u ovom predmetu imao u vidu i relevantne odredbe potvrđenih i objavljenih međunarodnih ugovora, koji su, saglasno odredbi člana 9. Ustava, sastavni dio unutrašnjeg pravnog poretka, imaju primat nad domaćim zakonodavstvom i neposredno se primjenjuju kada odnose uređuju drukčije od unutrašnjeg zakonodavstva.

6.1.2. Odredbama člana 25. Međunarodnog pakta o građanskim i političkim pravima, pored ostalog, utvrđeno je da svaki građanin ima pravo i mogućnost (…), bez neosnovanih ograničenja: a) da učestvuje u upravljanju javnim poslovima, bilo neposredno, bilo preko slobodno izabranih predstavnika; b) da bira i da bude biran na povremenim, istinskim, opštim, jednakim i tajnim izborima, koji obezbjeđuju slobodno izražavanje volje birača.

 6.1.3. Evropska Konvencija odredbom člana 3. Protokola br. 1. obаvezuje visoke strаne ugovornice dа u primjerenim vremenskim rаzmаcimа održаvаju slobodne izbore sа tаjnim glаsаnjem pod uslovima koji obezbjeđuju slobodno izražavanje mišljenja naroda pri izboru organa vlasti na državnom i lokalnom nivou. To podrаzumijevа obаvezu držаvа ugovornicа dа sprovode regulаrne i periodične izbore nа kojimа će grаđаni slobodno izrаziti političku volju. Sprovođenje izbora ne smije se izjednačiti samo sa zahtjevom za zakonitošću postupanja organa državne vlasti, već mora uključiti i zahtjev prema kojem zakonske posljedice moraju biti primjerene legitimnim očekivanjima svih subjekata u izbornom procesu.

6.1.3.1. Iz odredaba člana 3. Protokola br. 1 uz Evropsku Konvenciju proizilazi da su države potpisnice obavezne da donose pozitivne mjere za održavanje demokratskih izbora, odnosno, da obezbijede, politička prava i slobode, posebno slobodu izražavanja uključujući osnivanje političkih stranaka. Uslovi koji obezbjeđuju slobodu izrаžаvаnjа mišljenjа građana prilikom birаnjа organa vlasti na državnom i lokalnom nivou, u suštini, prema praksi Evropskog suda[[1]](#footnote-1), podrаzumijevаju - pored slobode izrаžаvаnjа (kojа je već zаštićenа odredbama člаna 10. Konvencije) – zaštitu nаčela rаvnoprаvnog postupаnjа premа svim grаđаnimа u ostvаrivаnju njihovog prаvа dа birаju i dа budu birаni, pod uslovima koji obezbjeđuju slobodu izražavanja mišljenja, ne utvrđujući obavezu uvođenja nekog specifičnog sistema. Evropski sud ukazuje da odredba člana 3. Protokola br. 1 uz Evropsku konvenciju utvrđuje obavezu obezbjeđivanja prava na slobodne izbore, u primjerenim vremenskim razmacima i da države uživaju slobodu da, prema istorijskim i političkim faktorima koji su im svojstveni, u svom ustavnom poretku utvrde pravila za izbore u »organe vlasti na državnom i lokalnom nivou«, s tim što pravila izbornog postupka treba tumačiti u svijetlu ustavnog sistema konkretne države. Shodno odredbi člаna 3. Protokolа br. 1. uz Konvenciju, Evropski sud vrši procjenu svаkog izbornog sistemа u svijetlu političkog rаzvojа konkretne zemlje. Osobenosti koje bi bile neprihvаtljive u pogledu jednog sistemа, prema stavu Evropskog suda, mogu dа budu oprаvdаne u pogledu drugog, sve dok izаbrаni sistem predviđа uslove koji obezbjeđuju »slobodu izrаžаvаnjа mišljenjа ljudi prilikom izborа zаkonodаvnih orgаnа«. Prema shvatanju Evropskog suda[[2]](#footnote-2), diskreciono pravo države da određuje uslove glasanja i kandidovanja, ograničeno je obavezom da poštuje osnovno načelo člana 3. odnosno “slobodno izražavanje ljudi u izboru zakonodavnog organa ”.

 6.2. U konkretnom slučaju, Ustavni sud je ocijenio da su za rješavanje izbornog spora, u konkretnom slučaju, neposredno mjerodavne odredbe člana 7. i člana 37. st.1.,2. i 3. Zakona o izboru odbornika i poslanika, kojima je propisano: da su organi za sprovođenje izbora birački odbori i izborne komisije i da ﻿birački odbor neposredno sprovodi glasanje na biračkom mjestu; da se stara o održavanju reda na biračkom mjestu za vrijeme glasanja i da iz reda svojih članova, određuje četiri povjerenika za glasanje van biračkog mjesta. Iz navedenih odredaba Zakona, po nalaženju Ustavnog suda, pored ostalog, proizilazi da članovi biračkog odbora neposredno sprovode glasanje i utvrđuju rezultate glasanja na biračkom mjestu. Ukoliko bi se prihvatilo stanovište podnosioca žalbe da *“kandidat podnosioca izborne liste bude predsjednik biračkog odbora, ili zamjenik predsjednika, predstavnik ili zamjenik opunomoćenog predstavnika i posmatrač na biračkim mjestima”* odnosno *“opunomoćeni predstavnik podnosioca izborne liste”* to bi, u suštini, po ocjeni Ustavnog suda, značilo da građani odlučuju o kandidatu za izbor odbornika ili poslanika u njegovom prisustvu, s jedne strane, a s druge strane da kandidat podnosioca izborne liste, učestvuje u utvrđivanju broja glasova koji su mu dodijeljeni na tom biračkom mjestu. Na taj način bi se, po ocjeni Ustavnog suda, u potpunosti obesmislio ustavni i konvencijski princip o opštosti i jednakosti biračkog prava, da su izbori slobodni i neposredni, a glasanje tajno, odnosno slobodno izražavanje mišljenja naroda pri izboru organa vlasti iz odredaba člana 45. st.3. i 4. Ustava, člana 25. tačka b) Međunarodnog pakta o građanskim i političkim pravima i člana 3. Protokola br. 1. uz Evropsku konvenciju.

 6.2.1. Opšte i jednako biračko pravo podrazumijeva da svi crnogorski državljani, bez obzira na pol, rasu, obrazovanje ili bilo koje drugo lično svojstvo, imaju pravo da pod jednakim uslovima učestvuju u izbornom procesu. Učešćem kandidata izborne liste, u radu biračkog odbora, u svojstvu *“opunomoćenog predstavnika podnosioca izborne liste”*, po ocjeni Ustavnog suda, bio bi povrijeđen standard jednake dostupnosti i načelo pravne jednakosti, koje podrazumijeva da je biračko pravo (aktivno i pasivno) jednako dostupno kandidatima u okviru iste izborne liste, kao i kandidatima izbornih lista drugih političkih partija, odnosno svim subjektima u izbornom procesu. U tom kontekstu, stav Državne izborne komisije, prema kome kandidat koji prihvati kandidaturu za odbornika ili poslanika ne može biti u sastavu biračkog odbora *(predsjednik biračkog odbora, ili zamjenik predsjednika, predstavnik ili zamjenik opunomoćenog predstavnika i posmatrač na biračkim mjestima, odnosno, opunomoćeni predstavnik podnosioca izborne liste)*, shodno odredbi člana 20. stav 2. Zakona, Ustavni sud ocjenjuje ustavno prihvatljivim i zakonitim, a žalbu neosnovanom. Stoga je Ustavni sud utvrdio da je Državna izborna komisija pravilno postupila kada je odbila prigovor podnosioca žalbe, kao neosnovan

7. Na osnovu iznijetih razloga, odlučeno je kao u izreci.

U-VII br. 3/16 PREDSJEDNICA,

14. oktobar 2016. godine Desanka Lopičić,s.r.

P o d g o r i c a

1. Presuda *Mathieu-Mohin i Clerfayt protiv Belgije* , od 2. marta 1987. godine, zahtjev br. 9267/81. stav 54. [↑](#footnote-ref-1)
2. Presuda *Podkolzina protiv Letonije,* od 9. aprila 2002, zahtjev br.46726/9. stav 33. [↑](#footnote-ref-2)